S-354/2017

Mál þetta, sem dómtekið var 5. þessa mánaðar, var höfðað með ákæru útgefinni af lögreglustjóranum á höfuðborgarsvæðinu 3. október síðastliðinn, á hendur S-kvk-þgf Þ-kvk-þgf G-kvk-þgf, kt. 000000-0000, Holtsvegi 31 í Garðabæ, „fyrir umferðarlagabrot í Reykjavík á árinu 2017 með því að hafa aðfaranótt mánudagsins 2. janúar ekið bifreiðinni [...] án gildra ökuréttinda og óhæf um að stjórna henni örugglega vegna áhrifa ávana- og fíkniefna ( í blóði mældist amfetamín 90 ng/ml, metýlfenídat 30 ng/ml og tetrahýdrókannabínól 0,7 ng/ml) um bifreiðastæði við Mjóddina Stekkjarbakka við verslunina Nettó uns aksturinn var stöðvaður“ og að hafa með þeim hætti brotið gegn 1. og 2. mgr. 45. gr. a. og 1. mgr. 48. gr., sbr. 1. mgr. 100. gr. umferðarlaga nr. 50/1987, sbr. 5. gr. laga nr. 66/2006.

Í ákæru er þess krafist að ákærða verði dæmd til refsingar, til greiðslu alls sakarkostnaðar og til að sæta sviptingu ökuréttar samkvæmt 101. og 102. gr. laga nr. 50/1987, sbr. 25. gr. laga nr. 44/1993, sbr. 18. gr. laga nr. 66/2006.

Um málsatvik er skírskotað til ákæru.

Ákærða sótti ekki þing og boðaði ekki forföll, en í fyrirkalli sem gefið var út 15. síðasta mánaðar og var birt ásamt ákæru málsins 29. sama mánaðar fyrir G-kk-þgf K-kk-þgf á skráðu lögheimili ákærðu, kom meðal annars fram að sækti ákærða ekki þing mætti hún búast við að fjarvist hennar yrði metin til jafns við það að hún viðurkenndi að hafa framið þau brot sem hún væri ákærð fyrir og að dómur yrði lagður á málið að henni fjarstaddri, sbr. 1. mgr. 161. gr. laga um meðferð sakamála nr. 88/2008.

Dómurinn telur þannig sannað, með vísan til ofanritaðs og gagna málsins að öðru leyti, að ákærða hafi framið þá háttsemi sem ákært er út af og eru brotin réttilega heimfærð til refsiákvæða í ákærunni. Ákærða hefur því unnið sér til refsingar.

Samkvæmt sakavottorði hefur ákærðu í sjö tilvikum verið gerð refsing fyrir ýmis brot frá og með árinu 2009, en þar af hafa eftirgreind skipti vegna aksturs undir áhrifum vímugjafa áhrif við ákvörðun refsingar í máli þessu. Með dómi 2. mars það ár var hún dæmd til greiðslu 130.000 króna sektar og sviptingar ökuréttar í sex mánuði frá dómsbirtingu að telja, fyrir þjófnaðarbrot og að aka undir áhrifum lyfja og ávana- og fíkniefna. Sú ökuréttarsvipting hófst 26. mars 2009. Með dómi 15. október sama ár var hún dæmd til greiðslu 100.000 króna sektar og tveggja ára sviptingar ökuréttar, fyrir að aka undir áhrifum ávana- og fíkniefna, en það brot framdi hún 12. mars 2009, tíu dögum eftir að fyrrgreindur dómur 2. sama mánaðar gekk. Með dómi 7. nóvember 2013 var hún dæmd til greiðslu 200.000 króna sektar og tveggja ára ökuréttarsviptingar frá dómsbirtingu að telja, fyrir að aka undir áhrifum ávana- og fíkniefna, en sú réttindasvipting rann sitt skeið 12. desember 2015. Samkvæmt forsendum dómsins var litið á dóminn frá 15. október 2009 sem hegningarauka við dóminn frá 2. mars sama ár, þar sem að dómurinn frá 2. mars hafði ekki verið birtur ákærðu er hún framdi brot sín 12. mars 2009, sem hún var svo dæmd fyrir með dómnum 15. október 2009.

Ákærða hefur þrívegis áður verið dæmd fyrir að aka undir áhrifum vímugjafa. Brot hennar nú, með því að aka undir áhrifum ávana- og fíkniefna, er því fjórða brot hennar af því tagi, þó svo að dómurinn frá 2. mars 2009, hafi verið óbirtur er hún framdi framangreint brot sitt 12. mars 2009, sem hún svo síðar hlaut dóm fyrir 15. október sama ár, sbr. meðal annars til hliðsjónar dómar Hæstaréttar Íslands í málum nr. 92/2008 og nr. 361/2011. Að sakaferli ákærðu virtum, sbr. 5. tl. 1. mgr. 70. gr. almennra hegningarlaga nr. 19/1940, eftir 77. gr. sömu laga og með hliðsjón af dómaframkvæmd, þykir refsing hennar samkvæmt 1. mgr. 100. gr. laga nr. 50/1987, hæfilega ákveðin fangelsi í sextíu daga. Ekki eru efni til að skilorðsbinda þá refsingu.

Með vísan til 3. mgr., sbr. 1. mgr. 101. gr. og upphafsákvæðis 1. mgr. 102. gr. umferðarlaga, er ákærða jafnframt svipt ökurétti ævilangt frá birtingu dóms þessa að telja.

Á grundvelli 1. mgr. 218. gr. laga nr. 88/2008 er ákærða dæmd til að greiða sakarkostnað málsins, samkvæmt yfirliti um slíkan kostnað og með stoð í öðrum gögnum, svo sem greinir í dómsorði.

H-kk-nf Þ-kk-nf, aðstoðarmaður dómara, dæmir mál þetta.

D ó m s o r ð:

Ákærða, S-kvk-nf Þ-kvk-nf G-kvk-nf, sæti fangelsi í sextíu daga.

Ákærða er svipt ökurétti ævilangt frá birtingu dóms þessa að telja.

Ákærða greiði 134.355 krónur í sakarkostnað.

H-kk-nf Þ-kk-nf